32000R0820
L 100/20
JURNALUL OFÍCIAL AL UNIUNII EUROPENE
REGULAMENTUL (CE) NR. 820/2000 AL COMISIEI
din 19 aprilie 2000
de emitere a licențelor de import pentru anumite produse din sectorul zahărului cu cumul de origine CE/TTPM
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 91/482/CEE a Consiliului din 25 iulie 1991 privind asocierea țărilor și teritoriilor de peste mări la Comunitatea Europeană (1), astfel cum a fost modificată ultima dată prin Decizia 97/803/CE (2),
având în vedere Regulamentul (CE) nr. 465/2000 al Comisiei din 29 februarie 2000 de introducere a unor măsuri de protecție pentru importurile din țările și teritoriile de peste mări în sectorul produselor din zahăr cu cumul de origine CE/TTPM (3), în special articolul 2 alineatul (2), împreună cu Regulamentul (CE) nr. 2553/97 al Comisiei din 17 decembrie 1997 referitor la modalitățile de eliberare a licențelor de import pentru anumite produse de la codurile NC 1701, 1702, 1703 și 1704 și cu origine cumulată ACP/TTPM (4), în special articolul 5 alineatul (3),
întrucât:
(1)
Articolul 1 din Regulamentul (CE) nr. 465/2000 permite cumulul de origine CE/TTPM pentru produsele de la codurile NC 1701, 1806 10 30 și 1806 10 90 pentru cel mult 3 340 tone de zahăr în cursul perioadei de valabilitate a regulamentului respectiv. Licențele de import au fost emise pentru cantitatea de 3 000 tone de zahăr în luna martie 2000.
(2)
Au fost depuse trei cereri la autoritățile naționale în aprilie 2000, în conformitate cu Regulamentul (CE) nr. 465/2000 pentru licențele de import care acoperă o cantitate totală ce depășește bilanțul disponibil de 340 tone.
(3)
Articolul 2 din Regulamentul (CE) nr. 465/2000, coroborat cu articolul 5 alineatul (3) din Regulamentul (CE) nr. 2553/97, prevede că, în cazul în care cererile de licență acoperă cantități anuale de peste 3 340 tone de zahăr, Comisia adoptă un regulament pentru stabilirea unui singur coeficient de reducere care se aplică cererilor înaintate și suspendă depunerea altor cereri in cursul perioadei de valabilitate a regulamentului.
(4)
În consecință, Comisia trebuie să stabilească un coeficient de reducere pentru emiterea licențelor de import și suspendarea cererilor de licențe ulterioare în conformitate cu Regulamentul (CE) nr. 465/2000,
ADOPTĂ PREZENTUL REGULAMENT:
Articolul 1
Licențele de import pentru care s-au depus cereri în conformitate cu articolul 2 din Regulamentul (CE) nr. 465/2000 la data de 7 aprilie 2000 pentru 2 500 tone, 750 tone și 340 tone de zahăr de la codul NC 1701 99 10 trebuie emise pentru 9,47075 % din cantitatea pentru care s-a depus cerere.
Articolul 2
Depunerea de cereri ulterioare în perioada de valabilitate a Regulamentului (CE) nr. 465/2000 se suspendă.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 aprilie 2000.